Ֆիրս Ժուրավլյով

Ֆիրս Սերգեևիչ Ժուրավլյով (ռուս.՝ Фирс Сергеевич Журавлёв, 10 (22) դեկտեմբերի, 1836, Սարատով, Ռուսական կայսրություն – 4 (17) սեպտեմբերի, 1901, Սանկտ Պետերբուրգ, Ռուսական կայսրություն), ռուս ժանրային գեղանկարիչ, Գեղարվեստի կայսերական ակադեմիայի ակադեմիկոս, «տասնչորսի խռովության» մասնակից, Սանկտ Պետերբուրգի նկարիչների արտելի հիմնադիրներից մեկը։


== Կենսագրություն ==

Ֆիրս Ժուրավլյովը ծնվել է 1836 թվականի դեկտեմբերի 10-ին (նոր տոմարով՝ դեկտեմբերի 22) Սարատովում։ Սովորել է Գեղարվեստի կայսերական ակադեմիայում՝ ուսման ընթացքում արժանանալով մի քանի մեդալների «Նկարչության բնագավառում ունեցած հաջողությունների համար». 1858 և 1860 թվականներին ստացել է փոքր արծաթե մեդալներ, 1860 և 1862 թվականներին՝ մեծ արծաթե մեդալներ։ 1862 թվականին նա պարգևատրվել է փոքր ոսկե մեդալով «Պարտատերը վերգրում է այրու ունեցվածքը» (ռուս.՝ «Кредитор описывает имущество вдовы») նկարի համար։ 1863 թվականին Ֆիրս Ժուրավլյովը հրաժարվել է մասնակցել Գեղարվեստի կայսերական ակադեմիայի մեծ ոսկե մեդալի համար մրցույթին («Տասնչորսի խռովություն»)՝ ներկայացնելով Ակադեմիայից հեռանալու դիմում և ստանալով երկրորդ աստիճանի դասային նկարչի կոչում։
Ֆիրս Ժուրավլյովը եղել է Սանկտ Պետերբուրգի նկարիչների արտելի հիմնադիրներից մեկը։ Իվան Կրամսկոյի ու չորս այլ նկարիչների՝ Բոգդան Վենիգի, Ալեքսանդր Գրիգորևի, Ալեքսեյ Կորզուխինի ու Նիկոլայ Շուստովի հետ նա բնակվել է Գուդկովի եկամտաբեր տանը (Վասիլևսկի կղզու 17-րդ գիծ)՝ ձևավորելով ինքնատիպ աշխատանքային կոմունա աշխատանքի համար ընդհանուր արվեստանոցներով ու ընդհանուր տնտեսվարությամբ։
1868 թվականին Ակադեմիական ցուցահանդեսին ներկայացրած «Կառավանի ժամանումը տուն» (ռուս.՝ «Приезд извозчика домой») և «Վերադարձ պարահանդեսից» (ռուս.՝ «Возвращение с бала») նկարների համար Ֆիրս Ժուրավլյովն ստացել է «ժողովրդական տեսարանների գեղանկարչության» առաջին աստիճանի դասային նկարչի կոչում։ 1874 թվականին «Պսակից առաջ» (ռուս.՝ «Перед венцом»), «Բեռնակիր» (ռուս.՝ «Носильщик»), «Խորթ մայրը» (ռուս.՝ «Мачеха»), «Աղջիկը հավերի հետ» (ռուս.՝ «Девочка с курами»), «Ծխնելույզ մաքրողը» (ռուս.՝ «Трубочист») և մի շարք դիմանկարների համար Ֆիրս Ժուրավլյովն ստացել է Գեղարվեստի կայսերական ակադեմիայի պատվավոր ակադեմիկոսի կոչում։
1888-1889 թվականներին Ֆիրս Ժուրավլյովի նկարները ցուցադրվել են Գեղարվեստական շրջիկ ցուցահանդեսների ընկերության կազմակերպած ցուցահանդեսներում, սակայն նա ընկերության անդամ չի դարձել։ Մասնակցել է 1876 թվականին Ֆիլադելֆիայում, 1889 թվականին Փարիզում անցկացված Համաշխարհային ցուցահանդեսներին ու 1896 թվականին Նիժնի Նովգորոդում անցկացված Արդյունաբերական ու գյուղատնտեսական համառուսաստանյան ցուցահանդեսին։
Մասնակցել է Մոսկվայի Քրիստոս Փրկչի վանքի մայր տաճարի, Ռիգայի Քրիստոսի ծննդյան մայր տաճարի որմնանկարների ստեղծման աշխատանքներին։ Հեղինակել է Քրիստոսի Հարության եկեղեցու խճանկարներն ու Սանկտ Պետերբուրգի Սմոլնիի տաճարի սրբապատկերները։


== Պատկերասրահ ==


=== Ժանրային գեղանկարչություն ===

		
		
		
		
		
		
		
		
		
		
		
		
		


=== Դիմանկարներ ===

		
		


=== Խճանկարներ ===

		


== Ծանոթագրություններ ==


== Արտաքին հղումներ ==
Гришина Надежда։ «22 декабря - день рождения Ф. С. Журавлёва»։ Новости музейной жизни (ռուսերեն)։ Саратовский государственный художественный музей имени А. Н. Радищева։ Արխիվացված օրիգինալից 2011-08-24-ին։ Վերցված է 2010-07-21  
«Журавлёв Фирс Сергеевич в Галерее издательства «Белый Город»» (ռուսերեն)։ Издательство «Белый Город»։ Արխիվացված է օրիգինալից 2011-08-24-ին։ Վերցված է 2010-07-21 
«Журавлёв Фирс Сергеевич в Энциклопедии живописи и графики Art-каталог» (ռուսերեն)։ Վերցված է 2010-07-21 
Петрушевский Ф. Ф. Журавлев, Фирс Сергеевич // Энциклопедический словарь Брокгауза и Ефрона ։ в 86 т. (82 т. и 4 доп.). — СПб., 1890—1907.